Напярэдадні мы наведалі майстэрню Аляксея Андрэева, каб пагутарыць на тэму будучай лекцыі. Майстэрня месціцца на Асмолаўцы – у ацалелым пакуль кавалку двухпавярховага паваеннага Мінска ў раёне вуліцы Куйбышава. Тут шмат дрэва, неатынкаваная цагляная сценка, драўлянае кола ад воза, сотні сувеніраў і артэфактаў з вандровак. Пад столлю – колькі кітайскіх ліхтарыкаў і званочкаў, іншыя “ўсходнія” штучкі. Калі ведаць, што спадар Андрэеў выдаў некалькі кніг з вандровак у Кітай і Тыбет – усё складаецца ў лагічны ланцужок. З якога і пачалася размова.